PEKING. Čínska vláda v sobotu oznámila, že z Angoly bolo do Číny vydaných na trestné stíhanie 37 čínskych občanov.
Tieto osoby sú v krajine na juhozápade Afriky obvinené z páchania kriminálnych činov na iných čínskych štátnych príslušníkoch - únosov, lúpeží, vydieračstva či nútenia k prostitúcii.
Čína, ktorá sa stala najdôležitejším obchodným partnerom Afriky a najväčším zdrojom investícií do miestnej infraštruktúry, je znepokojená trestnými činmi podobného druhu.
Ako dôsledok uzatvorených ekonomických zmlúv žije a pracuje v Afrike veľký počet čínskych občanov, poznamenáva agentúra AP.
Ich prítomnosť však často vyúsťuje do problémov, vrátane násilia medzi samotnými Číňanmi, čo platí zvlášť pre politicky nestabilné krajiny čierneho kontinentu.
Čínske ministerstvo verejnej bezpečnosti v sobotu spresnilo, že Peking spolupracoval s angolskou stranou na operácii, pri ktorej bolo rozložených 12 čínskych gangov, vyriešených 48 trestných káuz a zachránených 14 čínskych obetí.